khistorydata/jeongjo-sjw-relations huggingface dataset:
정조 20년
以濟州防禦使李禹鉉狀啓本州人物渰死事傳于李肇源曰雖曰私販人命之渰沒至於二十餘名之多不知去處亦至七十餘名云島中事節節憫惻渰沒人恤典依例擧行漂流蹤跡另加探訪狀聞事回諭前縣監南涑之無事還泊是則多幸另愼風勢出送期於利還事一體回諭
정조 20년
以黃海監司徐邁修啓本黃州牧殺獄罪人吳北述獄事枚擧馳啓事判下內啓下刑曹爲旀朝廷刑政當觀大體藉使手勢十分分明器仗十分的實痕損十分狼藉詞證十分詳備旣不能平問成案準式完決則一言以蔽之曰此未具之獄也獄之已具者猶且服念況此獄之未具有如彼乎不須更問以未具之獄付之道臣卽爲的決爲旀無論搗與棍之竝施與否用棍一款尤爲昭然不止於一人而亦非專出於被告者自明之計爲査官者隱然以題外之說取招於不當問之時有若分疏前官者然紀綱所在萬萬駭然日前判付只以李彦植禁錮爲敎初無法外用棍査問之命則渠安敢以不干於殺死肯綮之事提及於入啓査案乎推官差任守令鳳山郡守趙義鎭爲先施以先罷後拿之典使行當頭一刻曠官可悶卽令該曹口傳差出待下批給馬下送同推是在瑞興府使李舒永待使行還來令該府拿處爲良如敎
정조 20년
吏曹口傳政事以申大謙爲鳳山郡守
정조 20년
傳于李益運曰鳳山郡守除朝辭赴任
정조 20년
鄭尙愚以吏曹言啓曰新除授鳳山郡守申大謙戶奴呈狀內矣上典老母今年爲七十八歲素多疾病藥餌扶將度延歲月四百里之地離捨遠赴實無其路無兄弟獨身三百里外不得赴任載在法典照例遞改云親年七十歲以上者勿差三百里外遠邑守令載在法典鳳山郡守申大謙改差其代更爲擬入何如傳曰允
정조 20년
吏曹口傳政事以朴志泓爲鳳山郡守
정조 20년
鄭尙愚以都摠府言啓曰今日入直內三廳武兼禁軍及軍兵等當爲中日習射而春享大祭齋戒相値不得爲之之意敢啓傳曰知道
정조 20년
鄭尙愚以備邊司言啓曰卽見濟州牧使李禹鉉災實分等狀啓則備陳島中歉荒之狀仍以爲本州二十二洞里大靜四洞里爲稍實本州四十九洞里大靜十八洞里爲之次本州七洞里旌義三十七洞里爲尤甚其中丐乞無依之類抄出以爲私賑救急而其餘尤甚以下則自正月初巡至麥登前十二巡應分之數從實磨鍊則米四千石太三千石牟一萬七千石準折米劃下蠲減停退等節當待回啓擧行而候風往來之際每致後時之患故不得不援例擧行後錄諸條竝請令廟堂稟旨分付矣其一昨秋停退還上折米一萬四百六十八石零移轉穀留作條折米二千七百二十四石當此荐歉新舊督納實是行不得之政昨秋停退還上限明秋仍爲停退移轉穀留作條尤甚四十四洞里限麥秋全數停退之次六十七洞里折半稍實二十六洞里三分一亦爲限麥秋停退而留作條中今秋實捧折米七百三十石零今方督捧以爲開春種子分給事也其一之次以下合五等壯二萬八千五百六十七口弱一萬六千一百六十八口內壯二千口弱二千口白給次假量計除則當爲還分者壯二萬六千五百六十七口弱一萬四千一百六十八口自正月初巡至四月終巡磨鍊則容入折米合爲一萬四千二十七石零事也其一平役軍官身役米折半停退奴婢身貢米男丁大同米折半蠲減事也其一寺奴婢推刷待明秋擧行事也其一軍兵操鍊姑爲停行推奴徵債限明秋防塞事也分等依狀請施行本島民事不待該牧陳聞朝家業已洞燭而今觀啓本辭意則目今民勢之萬萬切急益可推知然昨冬以後運入穀物該牧狀請之外萬包穀之措備入送者萬緍錢之作穀船運者皆在此狀啓已發之後而次第到泊不勞懸望濟近止之命副待哺之情者靡不用極私商官貿之種種入去者不在此中而伏況上辛日齋殿宣綸萬包穀換貿加劃之敎又纔已頒下矣喜出望外如從天降想像本牧官與民承聞之時其感泣頌祝倘復如何今以該牧所請得與朝家所區劃酌量其數則庶可塗抹分排不至有難繼之慮而牝馬之許賣私商之勸入乞丐願出者之各令求食又可以添取幾包之穀減得幾口之饑十二巡支繼之道似不患不足穀物則姑不必更爲區劃以待該牧擧實陳聞而仰體德意俯殫誠力大懲昨年後時多悔之事俾無一夫一婦顑頷塡連之患事另加嚴飭後錄諸條中昨冬停退還上限明秋仍爲停退事移轉穀留作條尤甚洞里限麥秋全數停退之次洞里折半稍實洞里三分一一體限麥秋停退事平役軍官身役米折半停退奴婢身貢米男丁大同米折半蠲減事寺奴婢推刷待明秋擧行事軍兵操鍊姑爲仍停推奴徵債限明秋防塞事狀啓封發之時該牧皆以按例擧行竝依狀請施行事分付何如傳曰允
정조 20년
備邊司啓目粘連觀此全羅監司徐鼎修狀啓則珍島郡穀簿虛留事待勘簿登聞更爲稟處珍島軍兵事旣已還送本邑別無可以稟處珍島牧場移設事仍舊之請道啓得宜科外徵納松田廣占事別加禁斷該寺情債事自本司嚴飭所安島屯弊事原稅外科外名色定式革罷所安島濟州公行貽弊事更勿侵責於島民軍保苦役之換充戰船改造時侵責雜役錢事自本道雖已革罷而成出節目永久遵行所安島設鎭依狀請置之事竝只分付何如嘉慶元年正月初五日夜五更二點啓依回啓施行爲旀湖南繡行往來後獨於珍島弊瘼諸條自夏徂冬旣詢又詢不欲爲眠楯凍溺之歸而然者是置大抵本郡之再昨年卽一本郡之滄桑比之癸卯之杆城有加而無減此道伯卽其時關東之伯也杆民之去者還留者蘇多藉道伯之誠力彼而能焉此或不然是豈朝家念珍氓之疾痛疴癢會備堂於籌司旬朔講劘之本意乎前已先爲回啓者今番粘目稟覆者竝只令道伯首書批敎次錄釐弊事牛揭板郡衙牧館島廨一依杆城乾鳳寺之例爲有矣矯末不若治本該場所謂松田名色不但定界亟卽革罷若使水營所屬一有投足於近處依舊侵徵水使卽其地定配牧官嚴杖充軍於其處爲旀所安島所謂宮房納爲稱者亦竝出稅於度支其餘土地所出出給島民名以宮差導掌者更或現影於洋中則賊害平民甚於穿窬雖付鎭邑處置亦無不可此意竝以嚴飭爲旀如是而珍島一邑更有弊與瘼二字守土之官厥罪不知至於何律此維在道伯嚴立規制之如何是置凡事稍久則輒弛此所以杆城之至今每於歲末使之狀聞民戶奠接還巢實數者去冬見東伯登聞比登耶以前實戶之增果然夥然朝令行於關東而不能行於湖南寧有是理亦令道伯限五年每當歲末以昨今釐定諸條之何者有效益何者反爲弊條列狀聞以爲時遣御史更加考察之地爲旀今宵卽大享攝祀日也齊明坐待享事之禮成而民事所關乙仍于仰體列聖朝懷保小民之至仁大德呼宣判語以寓一分述事繼志之端焉爲道臣守令者雖欲放忽得乎竝將此意關飭爲良如敎
정조 20년
死罪臣金憙疏曰伏以三陽回泰萬物皆春聖人履端景祿維新伏況今年惟我聖上卽阼之二十年也昨年已是無前之慶年而今年又爲慶年猗歟盛哉猗歟休哉上自朝紳下至黎庶凡爲今日之臣子者孰不懽忭舞蹈爭效華封之祝聖競賀寶籙之無疆而顧玆無狀賤臣屛伏經歲病已癃痼獨無以廁咸造之列而修起居之儀只自瞻望宸居而益切戀結默數辜負而冞增隕越臣罪至此尤無所逃伏乞聖明亟降嚴誅以爲爲人臣而虧分闕禮者之戒焉臣無任云云答曰省疏具悉卿懇不見已隔年悵想何喩歲後春氣暄溫卿須俟間卽爲登程以副念卿之意仍傳曰此批答遣史官傳諭
정조 20년
掌令鄭觀輝疏曰伏以臣姿性倥侗知識茫昧庸庸瑣瑣無足比數而自在釋褐之初偏蒙陶鎔之化名忝臺垣跡廁郞僚出入近班居然十數年矣涯分已踰而莫效涓埃之忱罪戾徒積而輒荷涵貸之恩臣尋常感泣攢手祝天惟以奔走殫竭自矢于心而顧此鈍質難化愚昧依舊至若嶺湖銜命僨誤多端醜拙益露上而辱聖簡下而負素心臣誠惶凜恧蹙無地自容迺者掌憲新命忽下於病昏涔涔之中天牌屢降而自犯違傲矧今歲籥載新慶祝方切祈年孔夙百僚駿奔而臣獨奄奄床玆轉側須人不省戶外蠢動無路義關趨造罪大逋慢病上添病求死不得玆敢疾聲號籲於天地父母之前伏乞聖慈俯垂矜察亟命鐫臣職名仍命治臣罪犯以肅朝綱以安私分不勝大願臣於病伏中得伏聞歲前常參時大僚以韓鍮事有所陳達至蒙允兪有口皆傳有耳皆聞而今已許多日尙無頒示於朝紙者具書無以得見物情反致訝惑喉院之不爲頒布臣雖未知緣何委折而大臣之初筵建白旣與閑漫奏對大有間焉則宜使中外曉然知其事實臣謂卽令喉院頒出朝紙以解群惑俾正事面焉臣無任云云省疏具悉右相初筵果有韓鍮事金吾文案洗草之請許施而追聞無見在擧條之勿使頒布者此也爾其勿辭察職
정조 20년
丙辰正月初五日卯時上御誠正閣藥房入診入侍時藥房提調鄭存中行左承旨林濟遠記事官趙台榮記注官金良倜記事官吳泰曾檢校直閣金勉柱醫官柳光翼金孝儉金光國李周憲丁遇泰安昌禧以次進伏訖存中曰新元日氣連佳聖體若何上曰一樣矣存中曰王大妃殿氣候若何上曰一樣矣存中曰惠慶宮氣候若何上曰一樣矣存中曰醫官旣待令使之入診宜矣上曰置之也存中曰臣有區區所懷矣上曰陳奏可也存中曰憲府直房逼在敦化門外路邊監察房屋壁崩頹勅行當前所見悶然本府則戶曹例爲修改而直房則無此例姑先以今番刑曹拘留間毁撤材瓦劃給其不足者相議戶曹推移修改後自本司以贖錢流伊還報似合事宜臣待罪憲長時成節目使之修改終不着手漸致壞敗故所見悶急不得已仰達矣上曰依爲之存中曰韓鍮文案之本無與否眞果未諳而大抵金吾文案何等嚴重而年前屋壁崩壞文案散落於庭中終雖收拾入置而其間文案之閪失與否臣亦未能反閱相考而事體疎虞莫甚其不善守護之罪臣亦不敢辭矣適因言端敢此仰達矣上曰聞甚駭然該府判堂推考可以修補者使卽修補可也出擧條上曰右副承旨入侍出榻敎賤臣承命出傳右副承旨李勉兢進伏命書公事判付訖又命書傳敎曰左承旨左副右副同副承旨俱有實𧏮許遞前望單子入之待下批牌招察任命退諸臣以次退出
정조 20년
行都承旨黃昇源坐直左承旨金翰東在外右承旨李肇源坐左副承旨蔡弘遠坐直右副承旨鄭尙愚坐同副承旨姜忱坐注書趙台榮仕直一員未差假注書金履永仕事變假注書金就强仕
정조 20년
李肇源啓曰大司憲權裕疏批未下執義李龜雲掌令趙錫晦持平姜碩龜在外掌令鄭觀輝未肅拜持平申絢呈辭監察茶時之意敢啓傳曰知道
정조 20년
鄭尙愚啓曰明日常參經筵取稟傳曰停
정조 20년
傳于鄭尙愚曰諸承旨持公事入侍
정조 20년
傳于鄭尙愚曰下直閫帥守令差使員入侍
정조 20년
備忘記北兵使鄭觀采順天營將尹衡烈幕嶺萬戶崔鳳起下直各長弓一張長箭一部片箭一部筒兒一箇賜給
정조 20년
備忘記全羅右水使李明奎吉州牧使李顯宅下直各長弓一張長箭一部片箭一部筒兒一箇賜給
정조 20년
以左副承旨蔡弘遠牌不進罷職傳旨傳于鄭尙愚曰只推更爲牌招
정조 20년
承旨前望單子入之黃昇源姜忱落點
정조 20년
事變假注書邊景鵬轉遷代以金就强爲事變假注書
정조 20년
鄭尙愚啓曰事變假注書金就强時無職名令該曹依例付軍職冠帶常仕何如傳曰允
정조 20년
以京畿監司金文淳狀啓南陽府應資老人官敎八張中路見失令該曹更爲成送事傳于姜忱曰若能嚴明束濕豈有是乎該府使所當重勘特以絜矩之意十分參酌而莫重安寶敎旨豈可任其閪失乎卿與捕將限十日限前覓納後狀啓或草記萬一愆限卿與捕將難免其責以此知悉事回諭敎旨卽令政院安寶下送
정조 20년
以大司諫徐美修掌令鄭觀輝持平申絢牌不進罷職傳旨傳于姜忱曰只推更爲牌招
정조 20년
姜忱啓曰德源府使元毅鎭洪原縣監崔寅燮諫院則旣已署經而憲府則掌令鄭觀輝持平申絢再牌不進罷職傳旨今方捧入大司憲權裕疏批未下執義李龜雲掌令趙錫晦持平姜碩龜俱在外無以擧行何以爲之敢稟傳曰一司除署經下送
정조 20년
兵曹監軍單子啓判付內軍色前正郞李翊模前郞廳鄭晩錫仍任爲良如敎
정조 20년
以抄啓文臣趙萬元富平府李東萬殷栗縣尹致永東萊府覲親呈辭傳于黃昇源曰竝給由馬臘藥歲前旣令歸覲則何至今在京乎今日請暇三文臣皆令當日內越送百里外趙萬元則亦令今日內到衙
정조 20년
傳于黃昇源曰發遣吏郞諸執事淸齋與否摘奸以來
정조 20년
黃昇源以弘文館言啓曰新除授應敎李明淵卽爲牌招察任何如傳曰允
정조 20년
以應敎李明淵牌不進罷職傳旨傳于黃昇源曰只推
정조 20년
蔡弘遠以兵曹言啓曰去十二月二十六日一所巡廳犯夜被捉禁衛營別武士金慶浩依更數嚴棍十度之意敢啓傳曰知道
정조 20년
鄭尙愚以一所巡廳言啓曰去夜初更五點量犯夜人出身李興大執捉依例移送兵曹之意敢啓傳曰逗遛不爲下直已極無嚴又敢恣意犯夜可謂兩罪俱發令兵判嚴棍取招論理草記可也
정조 20년
鄭尙愚以兵曹言啓曰一所巡廳草記出身李興大犯夜被捉移送兵曹事批旨內逗遛不爲下直已極無嚴恣意犯夜可謂兩罪俱發令兵判嚴棍取招論理草記可也事命下矣依傳敎李興大嚴棍十五度査問則所供內以爲矣身以曉頭下直次着實喂馬趁罷漏來待之意往傳於馬夫處不覺犯鐘以致被捉於巡廳見拘於巡廳故昨呈通禮院之下直單子不得已還爲拔去云矣邊將之不卽赴任已極可駭且況夜禁申飭何等截嚴而肆然冒犯者揆以法意萬萬駭然令該府拿問處之何如傳曰人事之憒憒可知而決棍足矣何必更送禁府觀於所爲邊鎭之能善爲未可知今都政窠無弊處相換除辭朝下送若或過限令帥臣狀請嚴勘事分付可也
정조 20년
以未下直守令書入別單傳于姜忱曰永同縣監不知歸覲之意乎不爲辭朝極爲駭然使之當日下送其中未署經守令兩司牌招署經亦令一體下送
정조 20년
以未下直邊將書入別單傳于鄭尙愚曰西北遠人何必責其去來之遲速而京久勤之駕前外都政除拜者公然逗遛之類令兵曹堂上一竝捉致委折査問草記
정조 20년
鄭尙愚以兵曹言啓曰以未下直邊將書入別單傳曰西北遠人何必責其去來之遲速而京久勤之駕前外都政除拜者公然逗遛之類令兵曹堂上一倂捉致委折査問草記事命下矣依傳敎仁遮外萬戶李喆洙羅暖萬戶黃仁燁撫夷萬戶柳仁綱等捉致公然逗遛趁不下直委折嚴加査問則仁遮外萬戶李喆洙羅暖萬戶黃仁燁等所供內以爲今日下直單子衣例入呈之意昨日通于通禮院矣今曉入來則通禮院書員謂以未呈使之退去故不得已還爲出去云撫夷萬戶柳仁綱所供內以爲今日欲爲下直而北兵使亦於今日下直則管下邊將例不得同日下直云故不得下直云矣兵使下直之日管下邊將之不得同日下直旣有格例則柳仁綱之不爲下直或有可據而至於李喆洙黃仁燁下直單子旣令入呈渠輩皆於早朝入來則通禮院書員之曰以未呈使之退去者極爲痛駭當該通禮院書員令攸司照法嚴勘何如傳曰近來肅拜輒爲通禮院所阻搪以此無難入稟者非至一再下吏兵判捉來各別嚴棍當該入直官員亦當嚴處而今番則參酌此後更以肅拜事若有不勤則入直官員令政院分付該曹直爲汰去出代可也
정조 20년
蔡弘遠以兵曹言啓曰本曹草記通禮院當該書員照法嚴勘事批旨內近來未肅拜輒爲通禮院所阻搪以此無難入稟者非至一再下吏兵判捉來各別嚴棍事命下矣通禮院書員具德柱嚴棍十五度之意敢啓傳曰知道
정조 20년
鄭尙愚以兵曹言啓曰依下敎許沙僉使韓命喆文山萬戶太鎭亨各決棍十度之意敢啓傳曰知道
정조 20년
鄭尙愚以兵曹言啓曰五衛將金元燮慶熙宮衛將宋聖麟崔昌齡俱以身病猝重時月之內無望供職呈狀乞遞輪番之任不可久曠竝改差何如傳曰允
정조 20년
有政吏批判書沈煥之進參判未差參議宋煥箕在外同副承旨姜忱進啓曰今月初四日傳曰雖有政命今將夜深明値齋日再明日待開門牌招開政下批注書望筒事昨亦有嚴飭而遠人收用飭敎何如乎至於濟州豈比於尋常遠道則在京旅宦之人竝與注書假官而不爲擬望實注書所爲萬萬無據從當嚴處而雖以銓曹言之如齋郞郵官等職隨窠檢擬則其爲慰悅倍勝於昨日一萬五千兩之下送該牧以此嚴飭銓曹再明日政別檢中有地處出六無難人改差其代濟州在京文臣先爲擬望且以兵曹言之今番許多豐窠所謂濟州人竝與圍繞之末副望而不爲擧論此後待窠參上參下中隨品調用事分付事命下矣孝陵別檢李致祜寧陵別檢李周奭今姑改差以濟州文臣在京人邊景鵬夫宗仁擬望以入之意敢啓傳曰知道以李益運爲吏曹參判李勉兢爲禮曹參議邊景鵬爲孝陵別檢夫宗仁爲寧陵別檢尹毅東爲中部都事奉朝賀單具允明水原留守趙心泰仍任事承傳宗廟令李亨正掌樂主簿宋欽書相換尙衣主簿尹致章司饔主簿李顯正相換尙衣別提康國愼典牲主簿安命遠相換
정조 20년
兵批判書李得臣進參判徐有大入直參議梁周翊病參知未差左副承旨鄭尙愚進以鶴林君焴爲都摠管李祖源爲副摠管李光彬爲五衛將李寅䭲林聖鵬爲慶熙將僉知四單李晉秀洪浩源申百祿具壽民護軍林濟遠申大謙副護軍申耆李堯憲副司果洪秉容以曺懿秀爲許沙僉使朴繼光爲文山萬戶都摠管單李祖源豆毛浦萬戶李興大草芝僉使李原培相煥
정조 20년
以寧陵別檢望筒傳于姜忱曰近陵別檢中相煥
정조 20년
姜忱以吏批言啓曰寧陵別檢依前還作令徽陵令依前還作別檢徽陵令尹光碩以寧陵令下批寧陵別檢夫宗仁以徽陵別檢下批之意敢啓傳曰知道官方何等嚴重則除非特敎宜不敢一毫闊狹於其間近來政格蕩然雖以此事言之偶然相換仍因換作云者豈成說乎其時首犯堂上從重推考外此若有此等窠一體復舊釐正可也
정조 20년
吏批再政徽陵別檢單夫宗仁寧陵令單尹光碩以上還作
정조 20년
李肇源以兵曹言啓曰依傳敎宗廟大門入直訓鍊主簿金光喜嚴棍十五度之意敢啓傳曰知道
정조 20년
蔡弘遠以兵曹言啓曰卽接慶熙宮衛將牒報則元武門外中松一株因風折傷云令該所依例斫去之意敢啓傳曰知道
정조 20년
蔡弘遠以兵曹言啓曰去冬三朔能麽兒考講時都摠府都事安㢞訓鍊院副正李源龍武臣兼宣傳官崔聖甲諸景彧部將朴鼎煥曺慶信李鎭國守門將申榮祖引儀金若礪等一次不通訓鍊院僉正元永厚主簿李宅懋金宗鉉金思喆武臣兼宣傳官黃潤銓姜熙文金憲柱李寅建守門將金尙漸卞尙圭掌苑暑別提金最行軍器寺判官張鎔禮賓寺主簿宋聞鶴崔岦等二次不通都摠府都事尹行源訓鍊院主簿柳可源等三次不通竝依定式從重推考何如傳曰允
정조 20년
蔡弘遠以兵曹言啓曰依下敎龍虎營敎鍊官廉景應刑房書吏金相殷各決棍五度之意敢啓傳曰知道
정조 20년
鄭尙愚以兵曹言啓曰依下敎龍虎營敎鍊官沈弘之結束色書吏金漢瑞近仗軍士金春成等二名各嚴棍十五度之意敢啓傳曰知道
정조 20년
姜忱以訓鍊都監言啓曰謹依去年十二月初十日漢城府草記批旨回榜人李厚儉丁南輝朴春遇等處宴需米三石木五疋式考例助給之意敢啓傳曰知道
정조 20년
蔡弘遠以禁衛營言啓曰謹依漢城府草記批旨京居回榜人朴春遇丁南輝李厚儉等處各宴需米三石木綿五疋考例助給之意敢啓傳曰知道
정조 20년
蔡弘遠以御營廳言啓曰依傳敎丙辰回榜人李厚儉丁南輝朴春遇等處各宴需米三石木五疋依例助給之意敢啓傳曰知道
정조 20년
蔡弘遠以義禁府言啓曰前佐郞李敬心畿沿定配事承傳啓下矣李敬心京畿豐德府定配而以承傳內辭意具罪目依例發遣府羅將押送配所何如傳曰允
정조 20년
司諫吳鼎源啓曰罪人克觀克泰以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正典刑噫李周奭之罪可勝痛惡士夫之居家細節猶不敢一毫放過況陵寢肅敬之地其所嚴畏怵惕之心有倍於闕內供職則身爲陵官者尤當兢兢蹙蹙洞洞屬屬竭盡誠敬之不暇而彼周奭渠以士夫之裔宰臣之子全無謹飭之戒徒事狂悖之習莫重淸齋之地私宰牛隻腥穢狼藉此已萬萬可驚可駭之事而至若優姿遊戲之事尤是一大變怪也此等雜戲雖閭巷匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶此含容歸之不足責之科刑止於一次律止於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限己身島配雖有赦典永勿擧論柳師文詬天罵日實是覆載難容之罪諫長之疏兩司之啓臚列已盡聲討至嚴而王法之屈輿憤之激凡幾年矣不自意向來憲府之傳啓也亟停之批遽下歲前賓對又以師文停啓之意聖敎嚴截諄複有若師文元無罪犯而臺閣之疏啓勒加罪目者然府院爭執竟未承批旨引嫌而退以致聲討莫嚴之案反歸䵝䵢之科臣不勝駭惑憂歎之至噫使渠眞有罪犯則揆以王章不可一刻容貸苟有一毫可冤之端則論以刑政豈容一向仍置在今之道不可不一番嚴覈卽速究竟而嚴覈之方更無他道惟臺臣在耳臣非不知査問虛實於臺臣大關後弊有難輕議而第念此事與尋常罪過之可以風聞彈劾大有異焉在師文則人鬼所判在朝家則刑政攸關關係非細噫彼詬罵之說凶悖之節雖云私室之酬酢爲臺臣者必有所的聞詳知而發討停當否可決於此請柳師文事陳疏之諫長發啓之臺臣竝命捧現告緘問以爲據實指陳亟申王法之地焉答曰不允柳師文事旣有下敎何可更賜例批末端事日前臺疏之批雖有下敎到今發啓之後不可羈縻許久相持發啓之臺臣不過見諫長疏而請覈有何可問之端乎欲爲究竟法一問於首論之諫長然後可決其時諫長處以目擊親聽與否令政院卽爲問啓可也
정조 20년
李肇源啓曰問啓事命下矣問于前大司諫尹行元處則以爲臣於頃年待罪諫職時以柳師文事略陳懲討之疏蓋師文以星漢之父固當縮伏怵畏之不暇而乃敢偃處城闉延接人客其所凶言悖說無非詬罵天日一世喧傳有耳皆聞臣亦得聞憂憤所激果爲聲討且伊時親聽之人自法曹捉囚屢月終至發配則法曹亦必有所聞而然聽聞之一般憤惋之同情據此可知而今玆臺言隱然歸之於虛實相蒙之間未知臺臣果的知其不然而有是言否臣旣聞之後不可以不目擊不親聽爲拘短疏懲討亶出於擧國共憤之義而到今人言至此致勤問啓之命惶恧悚蹙不知所達云矣敢啓傳曰臺諫雖許以風聞如許之事豈可以風傳論列乎親聽之證歸之法曹捉囚決配之人而曹堂若聞其說豈或不卽上聞乎到今疏語之徑先焉逭其責問啓旣無指對之證據則柳師文都歸白脫自當停啓而揆以刑政當該臺諫不可仍置施以削職之典以爲爲臺臣不能盡職者之戒可也
정조 20년
敎綾恩君奉朝賀具允明書王若曰享純嘏而躋九耋之齡做神仙於平地按常典而許三字之號侈恩禮於淸朝玆循乞休之章庸示尊年之意惟卿姿性愷悌器度端凝忠勤貞亮之相傳世襲帶礪之勳業文章經術之俱備曾效雲漢之編摩保護之苦心血誠擧皆傳半夜筵奏終始之雅望恬操莫不稱當世完人莅南郡而按湖藩早著觀風之蹟秉西衡而長地部咸推需世之資惟其積慶之餘庥迺有遐祿之克享登第殆近於六紀穩步靑雲服勤歷事於兩朝韶顔白髮子孫曾玄之蕃衍旣荷五世登筵壽考富貴之兼全至見八旬回榜門闌萃五福之盛是謂今之汾陽父子躋九卿之班奚但古有石奮乃於春官掌禮之日爰有歲首奉身之章耆耉樂昇平之休予欲成美國家奠泰磐之勢卿可言私祿野投閑昭代飾稀有之典寒花葆晩明庭聳恬退之風生老長太平塵世之榮辱何有齒德爵三達自家之歲月多閑於戲卿其浩然予實悵爾宣麻北闕須體優老之衷懸車東岡應切戀君之悃故玆敎示想宜知悉知製敎尹益烈製進
정조 20년
丙辰正月初六日辰時上御熙政堂諸承旨持公事入侍下直閫帥守令差使員同爲入侍時行左承旨李益運右承旨李肇源右副承旨鄭尙愚記事官趙台榮假注書金履永記注官金良倜記事官吳泰曾檢校待敎徐有榘北兵使鄭觀采全羅右水使李明奎吉州牧使李顯宅順天府使崔守魯樂安郡守安㢞平海郡守安必濟萬頃縣令崔時淳鏡城判官洪秉臣連山縣監沈逵海美縣監洪聖禧黃澗縣監金世根永春縣監洪樂游長鬐縣監林淵浩鎭安縣監崔粹絅德源府使元毅鎭春川府使韓用和尼城縣監鄭宗柱伊川府使任希存安邊府使任希厚延安府使李述源韓山郡守李秉淳靈山縣監金守魯安峽縣監元在明鳳山郡守朴志泓麟蹄縣監金在明以次進伏訖上曰讀奏各房公事益運曰無公事矣肇源讀奏江華留守金履翼狀啓公私船修葺物力初無責徵之弊事及平安兵使申應周狀啓有蔭子孫之兒弱減布者無濫徵之弊事命書判付訖命書傳敎曰昨日諸承旨以久勞太憊許遞而兩承宣奉審進去姑置之矣都承旨左承旨亦爲許遞前望單子入之待下批牌招察任又命書傳敎曰具奉朝賀今日欲爲受誥進箋云而以下批之過拜辭時趑趄云明日旣値犒饋殿座仍於殿座處所先行宣麻次行犒饋事分付禮兵曹大臣宣麻例御法殿用鹵簿半使侍臣節次甲士陳列而重臣則其例絶罕皆用便殿今番則取考南朴金三奉朝賀同日親臨宣麻之例磨鍊儀注節目以聞事亦令知悉上曰北兵使就卿宰班侍從則雖堂下座次先於水使可也上曰廟門事體何等嚴重而昨聞傳食出入之時下隷雜踏不勝喧譁云紀綱所在極爲駭然右副承旨出諭兵判俾知嚴畏當該郞廳則拂拭之餘宜益勉盡職而向來海西摘奸時貽羞旣多今又怠忽不事事如此寧有如許道理使之脫帽立庭明諭傳敎施以定配之律守門將則決棍而受罰者不可復入於肅敬之地以他門將代之可也命書傳敎曰昨日飭敎何如而兵曹擧行駭然闕門猶不敢若此莫重肅嚴之地且有別下飭敎則申後摘奸曉頭考察無不執頉昨日晩時進詣詣又不出頭之當該兵曹郞官爲先汰其職畿沿定配昨日入直不能檢飭之該堂亦爲罷職當該判堂加施越俸一等之典守門武臣令兵判嚴棍懲厲觀采進伏上曰前前兵使可賞前兵使貽羞卿須念先故思勸懲善爲之可也明奎進伏上曰須念爾祖必思盡職露梁月夜船火皆暗一船獨明忠義凜凜至今如見我國重地閥故爾之閫任尙遲今番特除非但意出念舊亦爲樹風聲而勵節義爾須念之哉希厚進伏上曰年事如何對曰豐矣上曰還餉盡捧乎對曰盡捧矣上命閫帥就座差員守令進前述源進伏上曰春川延安皆以舊日宮僚同登是席誠貴矣斯人之經術制作亦無損於春川他日接春川之踵武者其在斯人仍敎曰年事何如對曰禾穀歉而田穀免歉矣有民瘼乎對曰別無可以仰白者矣上曰邊將之逗遛不下直者令兵判決棍汰去秉臣進伏上曰益勉善治在明進伏上曰何時下去乎對曰今日下去矣守魯進伏上曰治郡何其愧汝家庭行義乎汝家實無愧於張公藝之九世同居乎予所以收用者此也西路尙武何必蔭也必欲汝之決科汝須於簿牒之暇毋廢射業可也希存進伏上曰將往乎對曰然矣守魯進伏奏職姓名退用和進伏上曰春川之水土好宜於便居韓用龜其亦率往使之服水土醫積病否用和曰渠是侍從未敢徑往矣上曰旣有筵敎則不必下直而去可也樂游進伏上曰將往乎對曰春和後可以將住上曰自在翰苑習知爲人無以永春爲小必圖善治也時淳進伏上曰無如向來疏擧之習必圖善治也將往乎對曰然矣志泓進伏上曰昨自政院已有下敎而非但勅行當前自是弊邑必圖蘇瘼可也本郡多是壯勇營屯沓毋徒爲屯稅之看檢必以便民爲重而亦不必矯枉過直可也聖禧進伏講七事上曰小心爲官也㢞進伏上曰向已有敎而必以蘇弊爲期也必濟進伏上曰何以治郡對曰必欲圖報矣上曰爾家安在對曰交河矣粹絅世根奏職姓名退淵浩進伏上曰汝之治績予當着意察之毋以長鬐爲難必圖善治也爾豈終於長鬐者乎逵進伏上曰親年幾何對曰七十八矣上曰將往乎對曰春和可以將往矣宗周進伏上曰下往勉之哉尙愚曰榮川郡守魚錫齡方以謝恩入來而同入於下直守令入侍何以爲之上曰一體入侍可也賤臣承命出與榮川郡守魚錫齡偕入進伏上曰毋以榮川爲小下往善治也不猶愈於在家饑餓乎仍命書榻敎曰榮川郡守魚錫齡當日辭朝上曰七事文具故除之俱爲下往善治可也命閫帥守令先退命書榻敎曰逗遛不卽下去嚴飭之下遲滯待令之邊將許沙僉使韓命喆文山萬戶太鎭亨竝令兵判嚴棍汰去其代今日政差出待下批當日下送到防過限則令帥臣狀聞嚴處以懲久勤邊將輩稽忽之習命尙愚傳香諸臣以次退出
정조 20년
行都承旨黃昇源坐行左承旨徐有大坐直行右承旨李晩秀坐左副承旨李肇源奉命進去右副承旨鄭尙愚奉命進去同副承旨姜忱坐直注書趙台榮奉命進去一員未差假注書金履永仕直韓致重仕事變假注書金就强仕
정조 20년
李肇源啓曰大司憲權裕疏批未下執義李龜雲掌令趙錫晦持平姜碩龜在外掌令鄭觀輝持平申絢傳旨未下監察茶時之意敢啓傳曰知道
정조 20년
姜忱啓曰來十一日朝參日次矣敢稟傳曰待下敎爲之
정조 20년
黃昇源啓曰來十一日專經文臣殿講日次矣敢稟傳曰念後更稟
정조 20년
黃昇源啓曰來十一日輪對日次矣敢稟傳曰當次人受點後日次來待
정조 20년
傳于李肇源曰曉來霢霂在農則喜老人赴公沾濕可念具奉朝賀宣麻日字待晴更待下敎爲之
정조 20년
傳于黃昇源曰在外及不爲仕進承旨許遞前望單子入之待下批牌招先入侍後謝恩
정조 20년
承旨前望單子入之李晩秀徐有大落點
정조 20년
傳于鄭尙愚曰侍衛軍兵毛具
정조 20년
傳于鄭尙愚曰侍衛軍兵雨具
정조 20년
傳于鄭尙愚曰右承旨右副承旨分詣受香所奉審摘奸以來
정조 20년
兵曹堂上前望單子入之參判林濟遠參知李勉兢落點
정조 20년
注書趙台榮奉命代韓致重爲假注書
정조 20년
以抄啓文臣曺錫中安州牧黃基天龍川府覲親呈辭傳于黃昇源曰予固愧於陽城師儒之敎迪而歲前歲後勸令省覲者屢矣此兩文臣何去而今始請由乎給藥騎馹非可論三倍道往覲留一日三倍道反面事嚴飭
정조 20년
黃昇源以成均館同知館事意啓曰今正月初七日儒生上旬輪次當爲設行而大提學未差行大司成李書九未肅拜限內不得爲之之意敢啓傳曰小雨暗人日不晴雪亦嘉實爲最靈辰之好兆而經冬未覆之餘入夜無聲之潤豈非田祖之錫而農夫之慶乎方以期獵之義不廢勞𩝝之擧人日泮製亦何踰日弘文提學卽令政院牌招昨年升庠旣闕爲方外儒生許令通同赴試事知委可也
정조 20년
黃昇源啓曰弘文提學具庠旣已承牌藝文提學沈煥之內閣提學沈煥之一體牌招同參考試何如傳曰允
정조 20년
傳于黃昇源曰都承旨持此御題與弘文提學偕往泮宮試取以來
정조 20년
黃昇源啓曰臣與弘文提學具庠偕往泮宮試取人日製儒生則收券爲五百十二張故捧入之意敢啓傳曰科次入侍
정조 20년
傳于李晩秀曰右承旨入侍
정조 20년
徐有大啓曰密符親納自是前例而前京畿水使鄭昌順謂有情勢使其偏裨替納事甚未安依定式推考警責何如傳曰允
정조 20년
黃昇源以禮曹言啓曰永禧殿展謁以旬前擇吉可也事命下矣卽令日官金性錡推擇則初七日初八日俱吉云以何日定行乎敢稟傳曰初八日爲之可也
정조 20년
黃昇源啓曰明日大駕詣永禧殿入齋室後王大妃殿惠慶宮問安何承旨進去乎敢稟傳曰同副承旨進去
정조 20년
黃昇源啓曰明日動駕兩司侍臣無進參之員除在外外司諫吳鼎源待開門牌招何如傳曰允
정조 20년
黃昇源以弘文館言啓曰應敎李明淵旣有只推之命卽爲牌招察任何如傳曰允
정조 20년
傳于姜忱曰人日製居首生員李復心直赴會試幼學鄭觀綏朴朝源具命益兪紳煥兪杞柱生員安棨各給一分
정조 20년
李晩秀以備邊司言啓曰頃因永春縣監李相璜上疏批旨逋穀之不可不除減者虛簽之不可不移送者詳査爛商條列登聞之意行會矣卽見忠淸監司柳焵狀啓則以爲該縣還上虧欠各穀合爲六千二百七十三石零而其中前縣監李明誠貸用六百八十石零及吏奴鄕逋一千七百二十石使之嚴督期於準納而壬癸以來流絶戶未捧一千八百二十一石零內當捧爲三百石零其外一千五百二十一石零及流戶未捧之混入於昨年停退者一千四百石零補民防役兩廳貸下六百五十二石零合各穀三千五百七十三石零指徵無階一如疏中所論以軍丁言之則該邑虛額三百八名內二百五名前已分排各邑而所餘一百三名將致居民之疊徵移送列邑之外實無從他塡充之勢竝請令廟堂稟處矣該邑自數年以來荐値歉荒官不顧恤民皆流散逋穀虛額之弊至於此極邑倅疏陳批旨優渥絶峽窮氓擧將有其蘇之望三千餘石還穀之蕩滌一百餘名簽丁之移送雖甚重難旣令道臣査啓則在朝家信令之道宜施終始之惠澤該縣指徵無處虧欠各穀三千五百七十三石零竝許蕩減軍丁虛額餘數一百三名較量列邑民戶軍額之多寡均排移送前縣監李明誠貸用條六百八十石零至今未充萬萬痛駭嚴飭道臣期於準數充上若又遷延不納則狀聞重勘事分付吏奴鄕逋一千七百二十石零此與民還有異自今爲始嚴督期於準捧民戶未捧中當捧條三百石零待秋成準數捧納之意一體分付何如傳曰允
정조 20년
鄭尙愚以備邊司言啓曰頃因傳敎兩西及京畿撥站驛馬蘇救之方具意見論理狀聞之意行會於三道道臣矣卽見京畿監司金文淳狀啓則以爲本道六驛之凋弊殆無異同而其中直路五站尤爲偏苦自正月爲始優給料太嚴飭喂養駑駘故失添給價錢一一改立其他弊痼者隨所聞次第釐革計料若撥站則當初料錢磨鍊非不優厚而年久弊滋轉至難支之境其所救恤之道今方料理拮据明年以後則每朔每匹元料外添給加料以爲一分沾漑之地而蓋其人馬疲困專由於使役頻繁之致從今以往不緊公文之替付撥路者別爲禁飭則似爲撥馬休養之道云平安監司金載瓚狀啓則以爲本道二十撥站朝家之軫恤本道之蠲補靡不用極進上物種刷馬替運閑漫公事無得冒騎自本道庚戌劃給錢二萬兩自本營辛亥添付錢九千兩自兵營癸丑分給錢三萬兩買田料賴姑無難支之弊而驛路事位田則冒法潛貰復價則合年都賣非累萬公貨則難以蘇弊位田潛賣者今將行査期於嚴治推還勅行時例以土産馬責立勅行若在兩使行未還之前則無以分排病劣不堪入把者連飭各驛一一改立而兩使出疆勅行壓境卽前所未有之例特用別例今番勅行時則北道馬元定四十匹外限十匹加把江原忠淸兩道三十匹移定取用事令廟堂稟處延勅時憑藉濫騎之弊亦自廟堂嚴飭於奉使各該衙門云黃海監司徐邁修狀啓則以爲道內三驛馬爲二百二十五匹苟皆健實何憂一二勅迎送三驛馬戶吏卒位田給復本自優厚而位田或先賣賭驛復五千結營門歲買永作各庫支放之需驛弊轉痼未必不由於此而別得歲入萬餘金給代然後可議革罷猝難變通自臣營預貸買馬復錢使之隨闕改立濫騎之律給馬之規另加申嚴而支勅時兩界首裹糧出站曠日等候之弊及其他因勅行添弊之端不過辦得四五百金可以接濟如此小小之節自臣營從長拮据計料直路撥站則昨年旣蒙加料之惠澤而支勅時每站加立馬二匹卒二名雇價三百三十餘兩亦自本營出給補用而勅行入我境後各營門閑漫公事禁不得專撥加立喂養之資一依元撥馬例各自地方官計給則可爲目前救弊之道云矣今以三道狀辭參看則驛路撥站爲弊之端各有輕重大小之分而大抵撥站則朝家提飭前後申嚴諸道蠲補亦非一再姑不至有大段難支之弊京畿則自今年爲始又有每朔每匹添料海西則支勅時給價加立又是前例今不必更有別般釐革至於不緊公文之替付專撥朝禁自來甚嚴況當客使壓境邊報旁午之時此等之弊尤爲嚴禁分付三道道臣這這察飭隨現重勘驛馬之凋弊三道同然而京畿則別無指酌登聞之事又方優料喂養添價改立庶不至於臨時窘速之患關西海西兩道之位田復錢事誠極寒心位田替貰之律載在法典復價預賣之弊亦係禁條雖驛屬之私相賣買固當詳察嚴禁期於無犯關西復價則至以非累萬公貨則難以蘇弊云海西賣復則亦爲歲入萬金後可議革罷云事體法意寧容若是襲謬因循其來已久今雖不能卽地變通從長爛商永除謬習以存事體以救驛弊事更爲申飭兩道道臣關西支飭時北道驛馬四十匹外限十匹加把江原忠淸兩道三十匹移定取用事他道驛馬之移定入把爲弊甚鉅北道之元定四十匹固是前例所有而以無例之事爲貽弊之端誠甚重難此一款置之迎勅時憑藉濫騎之類各營門專撥之弊依所請更加各別嚴飭於京外各該衙門何如傳曰允
정조 20년
鄭尙愚以兵曹言啓曰卽接西道參軍金尙採牒報則訓鍊都監所授肅靖門西邊第四城廊近處體城二間許頹圮云令繕工監爲先把子圍排分授營門急速修築而把守軍兵亦令該軍門量宜定送限改築間嚴加守直之意分付何如傳曰允
정조 20년
鄭尙愚以壯勇營言啓曰本營鄕軍五哨加設後給代接濟肄習徵番等節依左右司例磨鍊別單書入之意敢啓傳曰知道
정조 20년
鄭尙愚以訓鍊都監言啓曰本局分授都城肅靖門西邊第四城廊近處體城二間許頹圮處令該軍門卽爲修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 20년
鄭尙愚以司僕寺一二提調意啓曰分養馬故失瘦瘠不馴守令每於畢上納後抄出分授營邑依法典施罰而有赦令則例皆蕩滌矣去乙卯年所納分養馬有頉各營邑現告成冊今始齊到而係是宥旨前事何以爲之敢稟傳曰依例蕩滌可也
정조 20년
藝文提學沈煥之疏曰伏以臣於兩館文任已有自劃之義而昨政伏奉藝文提學新授之命震懍恧蹙不知所圖也前此屢叨是任輒蒙體諒之恩竊伏意聖明亦有所俯燭而然矣今於召牌萬無冒膺之勢敢犯違傲之科伏乞聖慈特加矜念亟令選部鐫遞臣所叨藝文之任仍命攸司嚴勘臣瀆擾之罪以肅朝綱以安私分焉臣無任云云答曰省疏具悉所陳自是格例卿其勿辭行公
정조 20년
丙辰正月初七日辰時上詣春塘臺親臨犒饋入侍時行都承旨黃昇源右承旨李肇源右副承旨鄭尙愚同副承旨姜忱記事官趙台榮假注書金履永記注官金良倜記事官吳泰曾一提學沈煥之直提學李晩秀檢校直閣金勉柱金祖淳直閣李始源檢校待敎徐有榘以次侍立上具翼善冠衮龍袍乘輿出萬八門上曰備局有司堂上入侍賤臣承命出傳由明光門靑陽門詣春塘臺降輿陞座命書榻敎曰訓局步軍十哨馬軍三哨爲先後廂禁軍五番隨駕留營留陣置之兵曹判書李得臣宣傳官鄭學畊等以次先行參現禮訖各番軍兵行參現禮尙愚跪告行犒饋禮犒饋訖戶曹判書李時秀進前曰因備邊司啓目判付內所安島宮納出稅於度支其餘土地出給島民事命下矣自臣曹謹當依判付擧行而第念該島屯稅乃是有土之地元田稅之出付度支雖曰經法有主土地之出給民人其勢誠難且旣有公私屯土則此而出給彼而不給極涉斑駁臣意則官差往來橫斂難支之弊今旣永革則從此島民可以安業資生矣應納之元田稅及免賦條土地稅竝令該邑一遵法例收捧上送于臣曹元田稅則屬之臣曹其餘則依他宮房免稅自本曹收捧例從長區處似合事宜故敢此仰達矣上曰依爲之出擧條上降座乘輿出靑陽門由明光門入保定門萬八門還內諸臣以次退出
정조 20년
丙辰正月初七日酉時上御便殿右承旨入侍時行右承旨李晩秀假注書金履永記注官金良倜記事官吳泰曾以次進伏訖上命書傳敎曰明日動駕前人日製當出榜館閣提學閣臣玉堂外同成均徐龍輔入直兵曹郞廳及今日侍衛入來中行副司直權李祖源戶曹判書李時秀禮曹參判朴宗甲兵曹參判林濟遠司僕正崔光泰試官加差又命書榻敎曰兵曹堂上前望單子入之待下批牌招推移入直上曰科次入侍賤臣承命出傳行都承旨黃昇源同副承旨姜忱弘文提學具庠藝文提學沈煥之行副司直權李祖源戶曹判書李時秀禮曹參判朴宗甲兵曹參判林濟遠同成均徐龍輔檢枝直閣金勉柱金祖淳直閣李始源檢校待敎徐有榘司僕正崔光泰校理朴吉源修撰李基讓兵曹正郞李翊模偕入進伏考券訖時秀曰今番輦路詢瘼時貢市人所懷合爲十二度皆是煩屑猥濫無可稟處惟繕工監椵板契貢人以各軍門勒買有弊爲言此則自本司捧甘嚴飭無得如前侵責其外則竝置之何如上曰依爲之出擧條仍命退諸臣以次退出
정조 20년
行都承旨黃昇源坐行左承旨徐有大坐行右承旨李晩秀坐左副承旨李肇源坐右副承旨鄭尙愚坐直同副承旨姜忱坐直注書趙台榮仕一員未差假注書金履永仕直事變假注書金就强仕
정조 20년
大駕詣永禧殿入齋室後內閣政院玉堂藥房口傳問安答曰知道王大妃殿惠慶宮遣承旨問安答曰知道展拜罷後內閣政院玉堂藥房口傳問安答曰知道
정조 20년
大駕詣儲慶宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道
정조 20년
李肇源啓曰大司憲權裕未肅拜執義李龜雲掌令趙錫晦持平姜錫龜在外掌令一員持平一員未差監察茶時之意敢啓傳曰知道
정조 20년
鄭尙愚啓曰司僕內乘來言捲簾毛帳取稟傳曰捲三面
정조 20년
傳于鄭尙愚曰諸司預備
정조 20년
以江華留守金履翼狀啓宣薦出身韓聖謨考其來歷年歲登問馳啓事傳于姜忱曰令該曹詳考稟處
정조 20년
以黃海監司徐邁修啓本別薦二人抄擇開錄事傳于姜忱曰非一非三只以實預差二人登聞殊無拔例之意況八字題評亦近文具狀啓還下送
정조 20년
傳于姜忱曰外使率領軍兵爲先廂時頭局自眞木亭尾局至遲遲臺札駐從便隨駕之意已下傳令於外使亦令兵曹知悉節目依此磨鍊此後道路遲遲臺添書事分付
정조 20년
兵曹李敬懋爲舟師大將鄭好仁爲守宮大將
정조 20년
姜忱以弘文館言啓曰應敎李明淵旣有只推之命卽爲牌招察任何如傳曰允
정조 20년
鄭尙愚以兵曹言啓曰卽接西道參軍金尙埰牃報則訓鍊都監所授肅靖門西邊第四城廊近處昨日體城二間頹圮把守處體城六間許又爲頹圮云令繕工監堅實圍排分授軍門竝卽修築而把守軍兵亦令該軍門量宜加定與前把守軍合力嚴加守直之意分付何如傳曰允
정조 20년
鄭尙愚以兵曹言啓曰今此園幸時隨駕軍兵中先詣津頭軍兵等依前例當日曉頭或前一日出去之分付何如傳曰前一日出去津頭事申明分付可也
정조 20년
鄭尙愚以兵曹言啓曰在前園幸時部字內伏兵除之只設斥候而果川始興廣州水原境內斥候伏兵摠戎廳廣州水原各隨地方擧行傳語軍只部字內排立矣今亦依此擧行乎敢稟傳曰依此爲之計日給料依昨年飭敎着意擧行之意京畿監司華城廣州留守等處申明嚴飭俾無現發於摘奸之弊可也
정조 20년
鄭尙愚以兵曹言啓曰在前園幸時三營輪回隨駕而再昨年禁衛營隨駕昨年訓局隨駕矣今番則御營廳當次而壯勇營鄕軍三哨連爲後廂矣今亦依此磨鍊乎敢稟傳曰意謂今番之訓局當次以將臣之年老爲難之今聞御營當次云可幸今番則特除別隨駕訓將率訓局軍便意留都御將都領訓局馬兵一哨該營鄕軍二哨隨駕事分付後廂則壯勇營鄕軍二哨訓局步軍中精抄一哨屬之壯勇營陣事分付可也
정조 20년
鄭尙愚以兵曹言啓曰在前園幸出還宮時留陣則留營大將或中軍率留陣營餘軍及留營軍兵留陣而待留陣大將入來率留營軍兵退去留營矣今番則何以爲之乎敢稟傳曰今番則訓將率本局軍留營出還宮時隨駕摠戎使率訓局步軍六哨馬軍二哨爲之渡涉後當以閣職隨駕先後廂軍兵該營中軍代領領付之都監陣後退去待還宮時又待信箭領率出來事分付可也
정조 20년
鄭尙愚以兵曹言啓曰在前園幸時弘化門外留陣連爲置之癸丑年則留營禁衛中軍率鄕軍一哨朝房留駐昨年則前摠戎使率訓局餘軍一哨朝房留駐矣今番則何以爲之乎敢稟傳曰前訓鍊大將徐有大率訓局步軍一哨弘門外朝房從便駐接捕將皆隨駕左廳時訓將兼察右廳前訓將兼察事臨時聽傳敎可也
정조 20년
鄭尙愚以兵曹言啓曰在前園幸時御營廳隨駕則訓局留陣禁衛營留營而旣承訓將率本局軍留營之命矣禁衛營當爲留陣而在前留陣營鄕軍停番之時有訓局馬步軍幾哨權屬之例今番則以幾哨權屬乎敢稟傳曰訓將留營卽留陣之謂也禁將則但當率京標下留營以此知悉可也
정조 20년
鄭尙愚以兵曹言啓曰昨年園幸時壯勇外使率親軍衛二百人別軍官一百人及步軍五哨自眞木亭爲先廂而回鑾時亦爲先廂到眞木停落後矣今番則何以爲之乎敢稟傳曰依此爲之而先廂御將則依昨年例到眞木停爲後廂事分付可也
정조 20년
鄭尙愚以兵曹言啓曰在前園幸時善騎隊一哨本陣旗鼓前排別將率領先詣津頭從便札駐大駕渡涉時迎接擧行後出駐信地一哨該將率領自闕外侍衛壯勇營京軍二哨先詣津竝與善騎隊二哨大將率領隨駕矣今番亦依此磨鍊乎敢稟傳曰依此爲之可也
정조 20년
鄭尙愚以兵曹言啓曰在前園幸時別隊馬兵依定例隨駕昨年則除之而用於塘馬矣今番則何以爲之乎敢稟傳曰令訓將知悉別擇稍實厚着之人用於塘馬可也
정조 20년
鄭尙愚以兵曹言啓曰昨年園幸自華城詣園所時前後廂軍兵臨時稟旨擧行壯勇內外使及隨駕營大將各率旗鼓長安門外跪迎後仍爲前導矣今番則何以爲之乎敢稟傳曰只內外使迎接事分付可也
정조 20년
鄭尙愚以兵曹言啓曰昨年園幸出宮時前排依定式禁衛營待令禁軍一百人挾輦軍一百名依前例留營軍中除出侍衛前後廂以留陣步軍五哨馬軍二哨隨駕而到津頭落後入來還宮時出來侍衛矣今番則何以爲之乎敢稟傳曰隨駕營及軍兵已下敎矣禁軍挾輦軍依此爲之可也
정조 20년
鄭尙愚以兵曹言啓曰在前園幸時舟師大將所領軍物有大小之別矣今番則以何軍物擧行乎敢稟傳曰以小軍物排列事分付可也
정조 20년
鄭尙愚以兵曹言啓曰今此園幸時各差備驛馬依定例別單書入之意敢啓傳曰知道
정조 20년
鄭尙愚以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允
정조 20년
鄭尙愚以舟橋司言啓曰以舟橋排設臣頤之率都廳臣具明遠今日出往始役之意敢啓傳曰知道
정조 20년
鄭尙愚以訓鍊都監言啓曰本局分授都城肅靖門西邊第四城廊近處體城二間許昨日頹圮處連接六間許又爲頹圮令該軍門一體修築把守軍兵量宜加定事自兵曹草記矣砲手二十名加數定送與前把守軍合力限改築間嚴加守直之意敢啓傳曰知道
정조 20년
司諫吳鼎源疏曰伏以臣空疎譾劣最居人下耳自重任豈容堪承而祗緣除命之下適在登筵之祭惶感旣極逃遁無路黽勉冒膺雖伸昵勤之誠故紙謄傳未效一日之責罪在尸素惶愧徒深間因駿奔於齋沐之列鳧趨於陪扈之班無暇控籲尙此蹲仍揆分揣義已切慙恧一向虛縻尤增罪戾又於此際前大諫尹行元問啓出而難冒之義著矣第其對辭終無別白顯有譏斥駭惋之極不得不冒死條陳伏願聖明垂察焉臣於歲前常參日傳啓時以柳師文停啓事屢勤聖敎若使師文眞犯詬罵而輕先停啓則臺閣之聲討自歸掃地或無負犯而徒事爭難則朝家之刑政大欠閱實臣爲是之懼不得不有緘問之請此在重臺言明王章之義易地則皆可然矣其在言者之道固當直陳所傳之爲誰所聞之爲某以明負犯之的實以圖王法之快伸而及見所對則一則曰延接人客凶悖之說無非詬罵有耳皆聞臣亦得聞一則曰親聽之人法曹捉囚發配法曹亦必有所聞而然聽聞之一般憤惋之同情一則曰今玆臺言隱然歸之於虛實相蒙之間未知臺臣果的知其不然而有是言否噫此事之關係何如緘對之事體何如而乃敢粧撰漫漶全無證據厭然自掩顯加反詈若是具其忌憚乎其所謂皆聞之耳果街童巷豎之耳也耶抑親戚儕友之耳也耶臣亦得聞云者從街巷而掠聞於喧傳者乎偕親友而躬聽於肆發者乎旣曰延接人客云爾則有耳皆聞之聞臣亦得聞之聞必將同得於人客之傳而初非塗說風聞之比矣出自其口入于此耳者雖欲忘之亦不可得則以傳之之明有其人聞之之的有其處者何不直陳乃反呑吐其說不覺其自歸周遮也親聽人秋曹發配云者秋曹若以聞所聞於親聽之明的而囚之配之則發問捧供不出乎親聽一款而服與不服之間秋曹固不敢掩覆亦不敢擅決必將據實上聞仰請處分而今以批旨觀之其不得親聽之證而未有上聞之擧者可知矣其所以作證左者何乃若是太窘遁乎況其所謂親聽之作證者卽已致斃於謫路已絶拿覈之路則今其爲證豈不全沒把捉乎今之可按者惟該曹文案在耳爲該堂者若得其緖不爲嚴覈又或得實終至不聞則伊時三堂焉逭營護之律乎此則非臣之所可替擔辨說者而至於今玆臺言隱然歸之虛實相蒙之間以下一款指意叵測何至此極臣之所以仰請緘問者正在於師文之有是無是臣不敢的知而飭敎停啓之下眩於從違一味爭執之際徒傷國體故至請査問言者欲使據實指陳以明懲討之大義以伸憤惋之同情者是豈臣之可已而今其所對但曰有耳皆聞臣亦得聞而親聽之證不過已斃無可覈之一罪人則是渠之所聞知者已先自處於虛實相蒙之地而反以的知其不然等語隱然驅臣於營護師文之科雖其伎倆之專在於誣人而不料手段之若是乎慣熟欲巧反拙之情態已莫逃於聖明之下臣不足呶呶而惟彼師文詬罵之案雖於問啓之批以指對之無證據有都爲白脫之敎而第此對辭終不明白說破置之若有若無之間則其所負犯實未嘗昭脫依舊是從前罪惡其不可遽擬於停啓也明矣如欲究竟乃已則師文之嚴鞫行元之另覈斷不可已也如是而終無指陳之實則誣人無實反坐其律關和至嚴烏可免乎第念臣之此請亶出於嚴臺閣之懲討重朝家之刑政而祗因臣行已無素動輒見輕反以隱然歸之於虛實相蒙未知的知不然等說隱映簸弄有若緘問之請專爲營護師文而發者然北莫非臣之自取尙誰咎尤從今以往惟當斂跡朝端息影周行以快人心而已臣於目下情理又有萬萬焦迫者臣之老母今年八十有一矣自來痰癖之祟積年沈痼每當寒節輒致添劇而近因日候之不適將攝之失宜本症之外屢添毒感食飮全却眞元日下氣息奄奄症形沈重臣方左右扶將萬無一刻離捨之望動駕在卽召牌儼臨承膺無路玆敢隨詣闕外陳情哀籲伏乞聖慈俯賜矜諒亟遞臣職以便救護仍治臣罪以肅朝綱千萬幸甚臣無任云云踏啓字
정조 20년
丙辰正月初八日卯時上詣永禧殿擧動入侍時行都承旨黃昇源行左承旨徐有大行右承旨李晩秀左副承旨李肇源右副承旨鄭尙愚同副承旨姜忱記事官趙台榮假注書金履永記注官金良倜記事官吳泰曾一提學沈煥之檢校直閣金勉柱金祖淳直閣李始源檢校待敎徐有榘以次隨駕左通禮跪啓請外版上具翼善冠衮龍袍乘輿出永淸門明政門降輿乘輦忱曰吏曹參判李益運除拜後不爲出肅依定式推考仍卽牌招何如上曰依爲之出擧條命書戶刑換房兵工換房出駕前下敎出弘化門駕詣宗廟前路降輦上敎昇源曰太廟奉審以來乘輦進詣永禧殿降輦乘輿入大門內降輿入齋室改具遠遊冠絳紗袍就版位行四拜禮仍詣殿內奉審訖還御齋室命書榻敎曰還宮時當詣儲慶宮展拜該房知悉上改具翼善冠衮龍袍乘輿出殿大門降輿乘輦進詣儲慶宮降輦乘輿入宮大門降輿入齋室少頃就版位行禮訖左通禮跪啓請外版上出齋室乘輿出宮大門降輿乘輦進發駕至太廟前路降輿步過乘輦前進至弘化門外命有大出標信軍兵解嚴入弘化門降輦命書傳敎曰廟社殿宮歲初行禮次第順成園幸日字當觀勅奇近則望前遠則念前前期一二日當下敎此意分付乘輿入明政門入永淸門還內諸臣以次退出
정조 20년
行都承旨黃昇源坐行左承旨徐有大緣故出行右承旨李晩秀坐直左副承旨李肇源坐直右副承旨鄭尙愚坐同副承旨姜忱坐注書趙台榮仕一員未差假注書金履永仕直事變假注書金就强仕
정조 20년
李肇源啓曰大司憲權裕未肅拜執義李龜雲掌令趙錫晦持平姜碩龜在外掌令一員持平一員未差監察茶時之意敢啓傳曰知道
정조 20년
黃昇源啓曰明日常參經筵取稟傳曰停
정조 20년
傳于鄭尙愚曰軍士房承旨入侍
정조 20년
李晩秀啓曰京畿監司金文淳依下敎來待矣傳曰入侍
정조 20년
傳于李晩秀曰來待諸臣入侍
정조 20년
以江華留守金履翼狀啓草芝僉使李興大赴任過限事傳于鄭尙愚曰過限則容有可恕限三朔觀其治績後仍置與否狀聞事回諭
정조 20년
傳于鄭尙愚曰水原回榜老人勿爲上來駕臨日肅謝遊街事令兵曹星火行會
정조 20년
李肇源啓曰明日次對兩司當爲進參除在外外大司憲權裕大司諫徐美修竝待開門牌招何如傳曰允未肅拜憲長許遞前望單子入之
정조 20년
大司憲前望單子入之徐有臣落點
정조 20년
李肇源啓曰明日次對兩司當爲進參新除授大司憲徐有臣待開門一體牌招何如傳曰允
정조 20년
傳于李肇源曰日寒如此禁府如有輕囚與刑曹輕囚放釋事分付
정조 20년
李肇源啓曰臣敬奉聖敎馳詣義禁府取考囚徒案則時囚罪人金直休前以保放勿論李恒演以尙州牧使還穀那移事也係是輕囚故依傳敎放送仍詣典獄署取閱囚徒案則逆賊緣坐罪人一名結案罪人六名御寶僞造罪人二名印信僞造罪人一名殺獄罪四名大同米偸竊罪人一名罪名俱係重大故竝仍囚輕囚罪人四名內宋龍錫刃刺人物辜限未滿罪犯非比尋常故亦爲仍囚壯勇營移送據囚禁金尙廉承政院直囚朴弘修備邊司直囚宋完大俱是輕罪故依傳敎放送之意敢啓傳曰知道李恒演以渠地處入於那移之罪辜負大矣因日寒無一言放送殊非念其家嚴國法重民食之意而姑未俸供亦難勒勘大體難責劇邑則丁寧特付京司閑職以爲祿仕之地可也
정조 20년
鄭尙愚以兵曹言啓曰新差下小坡兒權管張鶴齡老父今年七十六歲廟洞權管康鵬來老父今年七十二歲且無兄弟法不當遠離赴任俱爲呈狀乞遞邊將親年七十歲無兄弟獨身者許遞其任載在法典竝依例改差何如傳曰允
정조 20년
李肇源以義禁府言啓曰日寒如此輕囚放釋事命下矣時囚罪人李恒演係是輕囚放送之意敢啓傳曰知道
정조 20년
判府事李命植疏曰伏以歲籥已改景祿維新親祼社壇祈年孔夙祇謁廟宮聖孝克伸跛躃皆聳小大咸簉而臣獨久淹床玆全沒省覺一未克趨參於陪衛之列起居之班以遂覲光之願以效祝嘏之忱始也耿結繼以悚蹙殆不能自定仍伏念臣卽一病廢之人也屢陳血懇未蒙矜許日月旣久而形證愈奇事務徒積而重任虛帶夙宵憂悶生不如死況且江氷已解日氣稍暄園所動駕雖未卜日已有成命凡在陪扈之列者各以其事先期整待今臣所帶之任旣載班次之圖擧行之緊急管掌之要重幾爲百司之最而顧臣病狀一直無減房闥之間尙未能自力蠢動時日之內將何以復起爲人耶伏惟我聖上粤自先園遷奉之後孝思不匱歲一幸行而或慮民邑之弊特省從官之數成出節目永爲定式蓋入於從官之中者擧皆有所管故雖在微末之職未曾以有故闕而不參況臣忝在內營所管也不比閒漫而今若以賤疾之難强曠其班行則私心之惶懍固無可言國體之苟艱尤當如何臣固知逐月煩瀆之爲萬萬不敢而若不及今變通將至臨時窘迫玆不得不更將披瀝之懇仰控崇嚴之聽伏乞聖慈俯垂諒察亟降處分焉云云答曰省疏具悉重任姑難輕解幸行時諸務令兼提調兼管擧行卿其勿辭調理行公
정조 20년
丙辰正月初九日辰時上御便殿京畿監司來待諸臣入侍時行右承旨李晩秀記事官趙台榮記注官金良倜記事官吳泰曾京畿監司金文淳廣州留守徐有隣摠戎使徐龍輔以次進伏訖上曰幸行沿路橋梁之役方至何境耶文淳曰橋梁之役臣果送人看審則已過半而再明間當爲畢役云矣上曰見今日寒如此姑令停役待日暖爲之事專撥分付可也文淳曰在前廣州府尹爲都差員矣今於出鎭之後無以如前擧行以楊州牧使差定都差員恐宜矣上曰如此則在楊州爲新出之弊矣上曰舟橋鋪板之役亦爲停止事承旨卽爲分付可也命退諸臣以次退出
정조 20년
行都承旨蔡弘履牌不進行左承旨李晩秀坐右承旨李羽晉坐左副承旨蔡弘遠坐右副承旨鄭尙愚坐直同副承旨姜忱坐直注書趙台榮仕一員未差假注書金履永仕直事變假注書金就强仕
정조 20년
藥房提調鄭存中副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
鄭尙愚啓曰大司憲徐有臣牌不進執義李龜雲掌令趙錫晦持平姜碩龜在外掌令一員持平一員未差監察茶時之意敢啓傳曰知道
정조 20년
鄭尙愚啓曰御營廳將官來言今日本廳軍兵日次私習云矣敢啓傳曰日暖間勿爲
정조 20년
傳于鄭尙愚曰大臣備局堂上引見
정조 20년
傳于姜忱曰同副承旨入侍
정조 20년
船師大將望筒入之李柱國落點
정조 20년
禁府堂上前望單子入之判義禁鄭好仁同義禁黃昇源李羽晉落點
정조 20년
鄭尙愚啓曰同義禁黃昇源時無職名令該曹口傳付軍職何如傳曰允
정조 20년
兵曹口傳政事護軍單黃昇源
정조 20년
承旨前望單子入之趙鎭寬林濟遠金勉柱落點
정조 20년
以都承旨趙鎭寬左承旨林濟遠牌不進推考傳旨傳于姜忱曰宜令一伸廉隅許遞與踏下之代前望單子入之待下批牌招察任
정조 20년
承旨前望單子入之蔡弘履申耆李羽晉落點
정조 20년
傳于姜忱曰承旨前望單子入之待下批牌招察任
정조 20년
承旨前望單子入之蔡弘遠落點
정조 20년
兵曹口傳政事上護軍尹塾洪檍洪良浩成德朝金持默邊得讓鄭好仁李柱國李弘稷柳鎭恒趙圭鎭李明運李仁康大護軍徐浩修李聖圭申思運鄭存中申應顯徐秉德韓光綮尹師國權崔東岳李寬金思穆金頤柱洪樂任洪應辰魚史弼黃㮋丁範祖奇彦鼎李家煥李邦一申㬚護軍李鎭翼崔洪周萬崔夢嵒蔡廷夏愼基慶姜游李身晦姜德恒尹弘烈洪義榮李鼎楑鄭煥猷姜五成崔朝岳姜柱河李義直蔡弘履吳大益李亨元李普溫閔台爀申光履李祖承洪聖淵徐龍輔曺允大金履禧白師謹金基正高益擎姜翰鄭益祚李秀夏趙武範柳匡國申光堯尹在明李命彬洪駿漢洪龍漢洪仁浩姜彝正韓光近李太亨林道浩尹弼秉安衝稷吳載熙任嵂元厚鎭許任田文顯吳載徽李潤慶尹得逵李儒敬吳毅常李性默具敍五李燁具明遠副護軍李東馨吳載紹李枰尹東晩李喆模兪漢寧趙興鎭李昌漢沈基泰徐瀅修李義綱李師濂韓用龜洪義浩朴聖泰李敬五任希遠朴準源李昌會尹光顔朴基正李義鳳金孝建朴宗來李普天李魯述崔昌國李儒慶韓宗纘崔獻重宋銓李尙度李庚運尹行頤柳匡天朴聖集金鼎國李義駿成種仁李東稷宋民載李翼晉黃樟金寅燮尹得孚鄭德弼李之英曺命業白仁煥沈鏶洪鳳周柳星鎭沈樂洙李相璜沈鏗崔鎭夏趙恪崔景岳金聖準吳泰賢丁若鏞成德雨金熙朝李廷顯申光河李周顯許晊
정조 20년
傳于鄭尙愚曰宣傳官鄭學畊陣上進改差前宣傳官李勉兢仍任
정조 20년
兵曹宣傳官李勉兢仍任事承傳
정조 20년
傳于鄭尙愚曰朝者公事混下日寒如此係是隨駕營明日習陣置之事分付御營廳
정조 20년
以應敎李明淵牌不進罷職傳旨傳于姜忱曰只推
정조 20년
鄭尙愚以兵曹言啓曰守禦廳移來敎鍊官二人內郭興新堂上軍官有闕代陞實沈弘之敎鍊官有闕代陞實之意敢啓傳曰知道
정조 20년
鄭尙愚以兵曹言啓曰五衛將申百祿尹芮基俱以身病猝重時月之內無望供職呈狀乞遞宿衛輪番之任不可久曠竝改差何如傳曰允
정조 20년
鄭尙愚以兵曹言啓曰觀此平安監司金載瓚狀啓則本營屬壯十部軍兵虛伍雜頉夥多査括充塡專委於中軍而尙未竣勘意外經遞許多軍政若付生手易致渙散中軍具壽漢今姑仍任事令該曹稟處事啓下矣道臣以軍政之難付生手旣如是狀請中軍具壽漢今姑仍任何如傳曰允新差中軍高雲瑞他道中軍差送可也
정조 20년
左副承旨李肇源疏曰伏以臣於昨夜輕囚放釋復命啓辭尙州牧使李恒演罪目誤以還穀那移書入有承批旨矣更爲詳考文蹟則乃是還穀虛欠非那移也當初不能審愼奏御文字有此錯誤昏謬不職罪無所逃玆敢短章自列仰瀆崇聽伏乞亟賜重勘以安微分不勝幸甚臣無任云云省疏具悉釋囚亦係刑政則焉敢錯誤爾則遞差
정조 20년
左參贊沈頤之疏曰伏以臣於前大司諫尹行元問啓對辭有不容泯默者玆敢略陳事實仰冀垂察焉臣於壬子季夏待罪秋官也有曹囚李光泰爲名者聞是柳師文姻婭而同年四月重臣洪檍判曹時以行止閃忽爲世指目捉來拘囚云而滯囚多月出場無期乃於七月間果爲施刑島配蓋以其欲爲究竟而不可全釋故也若其罪狀則前堂初無一番推覈未有文案可按故臣亦依前置之末乃發配伊時事不過如斯而已苟使厥囚爲親聽凶言之參證果如諫長所云云則是豈一秋堂所可遽爾酌決亦豈一不究覈施以刑配而止者乎諫臣之認爲一般聽聞者恐或未諳其事狀而然耶玆事顚末實有關於師文之證援虛實不敢不短章仰陳以備裁處瀆擾之罪不勝悚惶臣無任云云答曰省疏具悉卿其勿辭行公
정조 20년
大司諫徐美修疏曰伏以臣向陳一疏略暴情勢未蒙恩遞尙此蹲冒惶恧悶隘若無容措臣於年前忝叨館職矇然隨參於首僚之啓不覺自陷於背正之科儒賢至於疏引大臣三司相繼峻攻自是以後凡於言議淸顯之地便成鐵限未嘗爲冒膺之計而輒蒙體諒之恩秪今追思如撻于市無面可顯正朝候班歲首動駕實不敢自居見職俱不得晏然進參義分蔑如悚蹙冞切且於前諫長尹行元問啓之語又有所不安者臣之疏請緘問槪欲務歸明核而忱誠未孚批旨靳許臣方愧訟迺因僚臺之發啓始有問啓之成命柳師文之逆與不逆府院啓之停與不停謂當因此而決末矣今其爲說初不別白泛稱傳聞至以虛實相蒙的知不然等語顯加詆斥噫尋常殫劾猶當審愼此師文罪案是何等窮凶絶悖覆載之所難容而彼臺臣旣激忠憤首先聲討則其傳之者之非妄聽之者之非虛灼然可知而今乃全沒眞的之證據有若傳說之泛稱者然何其糊塗窘遁之若是而反斥以虛實相蒙耶又若的知不然云云其說之容易也果使臣的知其不然則固當卽地停啓仍請反坐而惟其不能的知也故仰請一問而決之者此也雖以都歸白脫爲敎而本事尙在然疑停啓固非可論其所譏斥亦卽深緊則顧何敢更有參涉於其間哉賓對有命召牌儼臨而自來情地旣甚恧蹙目下私義又難冒進更此申籲伏乞聖慈俯察難强之情亟命鐫削俾存廉防仍治臣違傲之罪以肅朝綱焉臣於近日事又有不客泯默者敢此附陳焉月前端揆之初筵建白惓惓於明義錄義理克闡君臣之大綱溯論亂逆之源委使極天際地之一部春秋發所未發明而益明照揭先朝精一之傳授仰贊聖上嚴正之秉執是誠靖世道壹民志之大頭腦而至若韓鍮雪冤之請卽又明義中一事也詡一介之辦死洩卄載之幽鬱而惟我殿下特許從施在廷臣僚孰不贊歎莊誦而一世之人顒俟具書之頒下庶將瞭然於事實矣仄聽多日竟不頒示喉院擧行實莫曉其故也誠如憲疏之批自上使之勿頒則大臣囚吏之後始欲出頒者然者又何故也是知當初掩置之失專在喉院而自上勿頒之敎下於末梢也噫大僚筵白雖係閑漫訏謨猶不當任意存拔況此事所關何等莫大而若是咨且使公議鼎沸衆口喧騰金吾文案之有無不須論也其乖體例而關後弊誠大矣臣謂當該承宣捧現告亟施譴罷之典伊日擧條卽令頒布以解中外之感焉臣無任云云答曰省疏具悉日前憲批略言之豈有當該承宣乎勿論如此如彼亦何敢煩瀆者乎爾其勿辭察職
정조 20년
丙辰正月初十日辰時上御重熙堂右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上命書傳敎曰都承旨左承旨許遞與未差之代前望單子入之待下批牌招察任上曰新除授承旨牌去來斯速爲之事分付命退承史以次退出
정조 20년
都承旨未差行左承旨李晩秀坐行右承旨李益運坐左副承旨李羽晉坐直右副承旨蔡弘遠坐同副承旨鄭尙愚坐直注書趙台榮仕一員未差假注書金履永仕直事變假注書金就强仕
정조 20년
李羽晉啓曰大司憲徐有臣執義李龜雲未肅拜掌令趙錫晦持平姜碩龜在外掌令一員持平一員未差監察茶時之意敢啓傳曰知道
정조 20년
鄭尙愚啓曰臣以入直禁軍戎器點考進去下直之意敢啓傳曰知道
정조 20년
鄭尙愚啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 20년
李晩秀啓曰漢學殿講以孟朔十六日定式自明年正月爲始入稟事命下而來十六日日次矣敢稟傳曰漢學文臣皆講習乎問于該院以啓
정조 20년
傳于李羽晉曰左副承旨入侍
정조 20년
傳于蔡弘遠曰政官牌招開政
정조 20년
以工曹坐不坐單子傳于李晩秀曰在外參議許遞以未經參議人中令該曹口傳擬入
정조 20년
吏曹口傳政事姜忱爲工曹參議
정조 20년
以右承旨李益運牌不進推考傳旨傳于李晩秀曰處義適可而已有關事體過猶不及此傳旨勿施伊日旣不在院衆所共知則何敢隨衆違牌乎仍以前牌催促使之行公
정조 20년
傳于李晩秀曰左承旨入侍
정조 20년
李羽晉啓曰合辭許久闕啓事甚未安今日政新除授兩司諸臺竝待下批牌招未肅拜臺諫一體牌招何如傳曰允